સરિતા સાસરે પહોંચી અને વિધિ પૂરી થઇ ગઈ એટલે તેને પોતાની માની યાદ આવી. તેની સાથે વાત કરવાની ઈચ્છા થઈ એટલે તેણે પોતાના ઘરે ફોન જોડ્યો. અશોકે ફોન ઉપાડ્યો અને સરિતાને કહ્યું કે રતન રૂમમાં આરામ કરે છે, આમ છતાં સરિતા એ મા સાથે વાત કરવાની જીદ કરી એટલે અશોક રૂમમાં રતનને બોલાવવા ગયો. બહારથી બે ત્રણ વાર સાદ પાડવા છતાં રતને જવાબ ન આપ્યો એટલે અશોકે રૂમની અંદર જઈને રતનને સહેજ હલબલાવી ઉઠાડવાનો પ્રયત્ન કર્યો પણ રતનનો હાથ નીચે ઢળી પડ્યો. અશોકના મોઢામાંથી રતનના નામની ચીસ નીકળી ગઈ. તે ફોન પર સરિતાને એટલું જ કહી શક્યો કે દીકરી તારી મા તારા જવાનો આઘાત સહન ન કરી શકી. ફોનના સામે છેડે સરિતા જોરથી રડતી રડતી ત્યાં જ ફસડાઈ પડી!